Cím: Idén sebességet váltunk

Alcím: Ősszel átadják az M44 gyorsforgalmi út 62 km-es szakaszát

Lead: Békés megye szempontjából az elmúlt évtizedek legjelentősebb fejlesztése az M44 gyorsforgalmi út építése. A beruházás alapjaiban változtatja meg a térségben élők közlekedését, és új lendületet ad a gazdasági fejlődésnek. A Tiszakürt-Kondoros közötti, 62 km-es szakasz építése a befejezéséhez közeledik. A gyorsforgalmi út készültségi fokáról Herczeg Tamás országgyűlési képviselőt, valamint képviselőtársait, Dankó Bélát és dr. Kovács Józsefet a NIF Zrt. igazgatója, Pántya József tájékoztatta a májusi bejáráson.

* Arra, hogy egyszerre egy ilyen hosszú útszakaszt adjanak át Magyarországon, még nem volt példa – fogalmazott Herczeg Tamás a Tiszakürt-Kondoros közötti szakasz tervezett őszi átadásával kapcsolatban. Hozzátette, a munka nem áll meg, folytatódik a gyorsforgalmi út építése Békéscsaba felé, illetve a Tisza vonalától Kecskemét irányába. Az országgyűlési képviselő azt is elmondta, az M44 megépítése nagy mértékben hozzájárulhat, hogy Békés megye leszakadása mérséklődjön; a térség ezáltal bekapcsolódhat az ország gazdasági vérkeringésébe. A bő másfél év múlva elkészülő, 5,2 km-es fürjesi elkerülővel a Dél-Békés irányából érkezők közvetlenül becsatlakozhatnak a gyorsforgalmi útba, így tehermentesül Békéscsaba az átmenő forgalomtól, és a közlekedés is felgyorsul.

A bejárás során Pántya József útfejlesztési igazgató kijelentette a Tiszakürt-Kondoros szakasz készültségi foka meghaladja a kilencvenöt százalékot, így annak átadása ez év őszén megtörténik. Nem kell sokat várni a Kondoros-Békéscsaba közötti, 18 km-es szakasz befejezésére sem; az ütemezési tervek szerint egy év múlva ezt is birtokba vehetik az autósok. A fejlesztés utolsó részeként megépül a fürjesi elkerülő, amely az M44-est, a Békéscsabáról Csanádapáca irányába haladó 4432 jelű közúttal köti össze. Így a Dél-Békés felől (például Csabaszabadi, Gerendás, Újkígyós) közlekedők közvetlenül érhetik el a gyorsforgalmi utat, nem kell áthaladniuk a megyeszékhelyen. Az 5,2 km-es, párhuzamosan szerviz- illetve kerékpárúttal épülő út kivitelezőjének kiválasztása jelenleg közbeszerzési eljárás keretében zajlik. A szerződéskötés után még idén megindulhat a munka, amelynek elkészülési határideje 2012. január 31.

Az M44 átadásával nem csak Békéscsaba, de az egész térség fejlődése vehet új lendületet. A megyeszékhelyet környező településekről 15-20 percen belül elérhetővé válik az a gyorsforgalmi út, amely közel egy órával lerövidítheti a menetidőt Budapestre.